Min opvækst i ghettoen var totalt afskåret fra resten af det danske samfund. Her var det fædrene – ikke politiet – der havde voldsmonopol, og der herskede en rådden kultur, hvor børn fik tæsk, døtre blev tvangsgift, og systemet var ondskaben selv. Desværre er der ikke meget, der har ændret sig. Nu må vi unge simpelthen tage et opgør med vores forældres kultur, hvis ikke endnu en generation skal sygne hen på sofaen i betonblokken afskåret fra verden omkring os og uden mulighed for at få et bedre liv«.

Sådan lyder det fra 27-årige Ahmad Mahmoud, der på mandag udkommer med selvbiografien ’Sort Land’ om sin opvækst i Askerød, et socialt boligbyggeri i Hundige syd for København, hvor tæsk i hjemmet, social kontrol og forældre på velfærdsydelser var en del af tilværelsen. I dag er Ahmad Mahmoud uddannet maskinmester og er flyttet fra Askerød.

En ’rådden kultur’ – hvad dækker det over?